Дзень трэці распачаўся транзітным праездам праз Гомель. Крыху затрымаўшыся ў парку ля палацу Румянцавых-Паскевічаў, мы выбраліся на М10. Неўзабаве збочылі на шашу, што ідзе праз вёску Цыкуны. Ехаць было лёгка, дарога вызначалася добрым асфальтам і адсутнасцю пагоркаў, і да Рудні Марымонавай мы даімчалі досыць хутка. Аднак далей пачалася жорсткая гравійка, якая цягнецца ажно да Рудні Каменевай, дзе мы ўсё ж знайшлі маляўнічую сцежку праз лясок Днепра-Сожскага заказніка.